text: Forsinkelser i Billund Airport efter kupforsøg i Tyrkiet
  16 juli 2016 kl. 06.09
  Den kaotiske situation i Tyrkiet fører til aflysninger og forsinkelser i lufthavnen i Billund.
  På grund af situationen i Tyrkiet kan der være forsinkelser og forstyrrelser i flytrafikken, oplyser Billund Airport på deres hjemmeside.
  Det sker efter at militæret i Tyrkiet fredag aften og nat har forsøgt et kupforsøg mod præsident Erdogan. 60 personer meldes dræbt i Ankara og Istanbul efter nattens kampe, men situationen ser ud til at være stilnet af. Borgerservice fraråder dog stadig alle unødvendige rejser til Tyrkiet.
  Bravo Tours, Star Tour og Spies har aflyst alle afgange til Tyrkiet lørdag og søndag. Desuden henter Bravo Tours alle sine rejsende hjem fra Tyrkiet.
  Billund Airport råder alle rejsende - uanset destination - til at holde sig opdateret på flyselskabernes- eller rejseselskabernes hjemmesider samt Billund Airports egen hjemmeside. Også på tekst-tv kan man få overblikket over de aktuelle afgange og eventuelle forsinkelser. Det er på side 480 (DR) og side 550 (TV2).
  
  